Psalam (Šarić) 7.
Tužaljka Davidova, koju je pjevao Gospodu zbog riječi Husa od plemena Benjaminova.

1Gospode, Bože moj, k tebi se utječem, sačuvaj me od svih, koji me progone, i izbavi me! 

2Da me ne rastrgaju kao lav, da me ne odvuku, kad nema spasitelja! 

3Gospode, Bože moj, ako sam to učinio: ako su zlodjela u rukama mojim, 

4Ako sam zlo vratio prijatelju svojemu - ipak sam pomogao onome, koji me je napao bez razloga -: 

5Tada neka goni neprijatelj dušu moju i neka je stigne; i neka pogazi na zemlju život moj i čast moju odvuče u blato! 

6Ustani, Gospode, u gnjevu svojem, digni se na žestinu tlačitelja mojih! Izađi mi na obranu, jer ti hoćeš pravo! 

7Skup naroda skupit će se oko tebe, uzađi ponovno na prijestolje iznad njih! 

8Gospod je sudac narodima; sudi mi, Gospode, po pravednosti svojoj, neka mi bude po nedužnosti mojoj! 

9Neka se dokrajči zloća bezbožnika, a pravednika potpomozi, jer ispituješ srca i bubrege, pravedni Bože! 

10 Štit moj stoji kod Boga, koji pomaže one, koji su prava srca. 

11 Bog je pravedan sudac, Bog, koji uvijek revnuje. 

12 Doista, on već brusi i oštri mač svoj; nateže i naperuje luk. 

13 Zapinje smrtnu strijelu, čini strijele usijanima. 

14 Gle, zloćom počinje on, obilazi s nesrećom i rađa samo prijevaru. 

15 Jamu kopa i iskopa i sam pada u jamu, koju načini. 

16 Nepravda se njegova vraća na vlastitu glavu njegovu, na vlastito tjeme silazi zločin njegov. 

17 A ja zahvaljujem Gospodu za pravedan sud njegov i pjevat ću imenu Gospoda svevišnjega. 

Psalmi (Šarić)